b'\n_START_ARTICLE_\nPoliti\xc4\x8dna filozofija\n_START_PARAGRAPH_\nPoliti\xc4\x8dna filozofija je filozofska disciplina, ki preu\xc4\x8duje temeljna vpra\xc5\xa1anja oblasti in medosebne ter medinstitucionalne odnose znotraj neke trajnej\xc5\xa1e organizirane skupnosti. Ukvarja se s kompleksom pojmov, kot so: dr\xc5\xbeava, pravi\xc4\x8dnost, vlada, oblike vladavine, pravo, oblast, svoboda, subjekt (posameznik), pravice, institucija ipd. Skupaj z etiko jo ume\xc5\xa1\xc4\x8damo na podro\xc4\x8dje prakti\xc4\x8dne filozofije. Pojem je soroden socialni filozofiji ter filozofiji prava, saj se tematika pri vseh treh delno prekriva.'